b'\n_START_ARTICLE_\nMerenkulun almanakka\n_START_PARAGRAPH_\nMerenkulun almanakka (engl. Nautical Almanac) on astronomisessa navigoinnissa k\xc3\xa4ytett\xc3\xa4v\xc3\xa4, vuosittain julkaistava luettelo taivaankappaleiden suunnista ja korkeuksista julkaisuvuonna suhteessa Greenwichin meridiaaniin._NEWLINE_Almanakka oli k\xc3\xa4yt\xc3\xb6ss\xc3\xa4 viel\xc3\xa4 1900-luvun puoliv\xc3\xa4lin j\xc3\xa4lkeenkin merenkulussa kunnes ensin radiosuuntimalaitteet ja my\xc3\xb6hemmin elektroniset paikannusj\xc3\xa4rjestelm\xc3\xa4t kuten GPS ja TRANSAT syrj\xc3\xa4yttiv\xc3\xa4t sen._NEWLINE_Merenkulun almanakka sek\xc3\xa4 sekstantti vaaditaan edelleenkin aluksissa huolimatta tekniikan kehittymisest\xc3\xa4._NEWLINE_Tunnetuin merenkulun almanakka on The Nautical Almanac, joka nykyisin julkaistaan brittil\xc3\xa4isen Her Majesty\'s Nautical Almanac Officen (HMNAO) ja yhdys\xc2\xadvaltalaisen US Naval Observatoryn (UNO) yhteisty\xc3\xb6n\xc3\xa4. Sit\xc3\xa4 on julkaistu Isossa-Britanniassa vuodesta 1767 l\xc3\xa4htien, kun taas Yhdys\xc2\xadvalloissa alettiin julkaista vastaavaa almanakkaa vuonna 1852.  Vuodesta 1958 l\xc3\xa4htien USNO ja HMNAO ovat julkaisseet yhteisen meren\xc2\xadkulun almanakan, jota k\xc3\xa4ytt\xc3\xa4v\xc3\xa4t my\xc3\xb6s molempien maiden merivoimat._NEWLINE_Astronomisessa navigoinnissa laivan tai lentokoneen kulloinkin sijainti m\xc3\xa4\xc3\xa4ritet\xc3\xa4\xc3\xa4n mittaamalla sekstantilla jonkin taivaan\xc2\xadkappaleen korkeuskulma horisontista lukien sek\xc3\xa4 katsomalla aika kronometrista. Korkeus\xc2\xadkulmaa verrataan siihen, mik\xc3\xa4 merenkulun almanakassa on ilmoitettu sen olevan kyseisell\xc3\xa4 hetkell\xc3\xa4 joltakin tietylt\xc3\xa4 leveyspiirilt\xc3\xa4 katsottuna; korkeus\xc2\xadkulmien erotus kulmaminuutteina on sama kuin laivan tai lentokoneen et\xc3\xa4isyys kyseiselt\xc3\xa4 leveys\xc2\xadpiirilt\xc3\xa4 meri\xc2\xadpenin\xc2\xadkulmina.\n_START_SECTION_\nThe Nautical Almanac\n_START_PARAGRAPH_\nThe Nautical Almanac on yleisesti k\xc3\xa4ytetty nimitys virallisille brittil\xc3\xa4isille merenkulun almanakoille, joita on julkaistu eri nimikkeill\xc3\xa4 siit\xc3\xa4 saakka, kun The Nautical Almanac and Astronomical Ephemeris ensimm\xc3\xa4isen kerran ilmestyi Nevil Maskelynen laatimana vuodeksi 1767. Se oli ensimm\xc3\xa4inen koskaan julkaistu almanakka, joka sis\xc3\xa4lsi kaikki tarpeelliset tiedot pituusasteen m\xc3\xa4\xc3\xa4ritt\xc3\xa4miseksi merell\xc3\xa4. Alun perin sit\xc3\xa4 julkaisi Englannissa Greenwichin kuninkaallinen t\xc3\xa4htitorni. Brittil\xc3\xa4inen National Maritime Museum on julkaissut teoksen, jossa kerrotaan tarkoin, miten se alkuvuosina laadittiin. Vuodesta 1958 l\xc3\xa4htien, jolloin julkaistiin vuoden 1960 almanakka, se on laadittu Ison-Britannian ja Yhdysvaltojen viranomaisten yhteisty\xc3\xb6n\xc3\xa4.\n_START_SECTION_\nJulkaisuhistoria\n_START_PARAGRAPH_\nSeuraavassa vuosi\xc2\xadluvut tarkoittavat sit\xc3\xa4 vuotta, jolle kulloinenkin meren\xc2\xadkulun almanakka on laadittu ja jolloin taivaan\xc2\xadkappaleet ovat eri p\xc3\xa4ivin\xc3\xa4 siin\xc3\xa4 ilmoitetuissa asemissa. K\xc3\xa4yt\xc3\xa4nn\xc3\xb6ss\xc3\xa4 almanakka on aina julkaistu ennen kyseist\xc3\xa4 vuotta, joskus viisikin vuotta aikaisemmin._NEWLINE_Useiden vuosien ajan brittil\xc3\xa4isen ja yhdys\xc2\xadvaltalaisen almanakan ja t\xc3\xa4hti\xc2\xadtieteellisten efemeridien historiat liittyv\xc3\xa4t l\xc3\xa4heisesti toisiinsa. Vuodesta 1981 l\xc3\xa4htien julkaisut kummassakin maassa olleet sek\xc3\xa4 nimikkeelt\xc3\xa4\xc3\xa4n ett\xc3\xa4 sis\xc3\xa4ll\xc3\xb6lt\xc3\xa4\xc3\xa4n yht\xc3\xa4l\xc3\xa4iset.\n_START_SECTION_\nYhdysvaltalaiset almanakat ennen vuotta 1960\n_START_PARAGRAPH_\nYhdysvalloissa julkaistiin vuodesta 1855 erillist\xc3\xa4 virallista meren\xc2\xadkulun almanakkaa ja efemeridi\xc2\xadtaulukkoa nimikkeell\xc3\xa4 The American Ephemeris and Nautical Almanac. Sit\xc3\xa4 ennen brittil\xc3\xa4ist\xc3\xa4 almanakkaa oli yleisesti k\xc3\xa4ytetty my\xc3\xb6s yhdys\xc2\xadvaltalaisissa laivoissa ja Yhdys\xc2\xadvalloissa.\n_START_SECTION_\n1960\xe2\x80\x931980\n_START_PARAGRAPH_\nVuoden 1960 julkaisusta l\xc3\xa4htien brittil\xc3\xa4isen ja amerikkalaisen julkaisun tiedot yhten\xc3\xa4istettiin. Se julkaistiin Isossa-Britanniassa nimikkeell\xc3\xa4 The Astronomical Ephemeris, ja sen ensimm\xc3\xa4inen osa my\xc3\xb6s erillisen\xc3\xa4 painoksena, jonka nimen\xc3\xa4 oli nyt lyhyesti The Nautical Almanac. Yhdys\xc2\xadvalloissa se julkaistiin edelleen nimikkeell\xc3\xa4 The American Ephemeris and Nautical Almanac, mutta sis\xc3\xa4ll\xc3\xb6lt\xc3\xa4\xc3\xa4n ja ulko\xc2\xadasultaan se oli alku\xc2\xadsivujaan lukuun ottamatta yht\xc3\xa4l\xc3\xa4inen brittil\xc3\xa4isen kanssa._NEWLINE_Vuodesta 1960 l\xc3\xa4htien The Astronomical Ephemeris ilmoitti efemeriditaulukoissaan ajat efemeridi\xc2\xadajan eik\xc3\xa4 en\xc3\xa4\xc3\xa4 keski\xc2\xadaurinko\xc2\xadajan mukaan. Sit\xc3\xa4 vastoin meren\xc2\xadkulkijoille tarkoitettu The Nautical Almanac ilmoitti ne edelleen keski\xc2\xadaurinko\xc2\xadajan mukaan.\n_START_SECTION_\nVuodesta 1981 l\xc3\xa4htien\n_START_PARAGRAPH_\nVuodesta 1981 l\xc3\xa4htien brittil\xc3\xa4iset ja yhdysvaltalaiset julkaisut ovat olleet nimikkeelt\xc3\xa4\xc3\xa4nkin yht\xc3\xa4l\xc3\xa4iset: laajempi The Astronomical Almanac ja suppeampi The Nautical Almanac.\n_START_SECTION_\nMuita julkaisuja\n_START_PARAGRAPH_\nN\xc3\xa4iden virallisten julkaisujen lis\xc3\xa4ksi on olemassa my\xc3\xb6s kaupallisesti julkaistuja merenkulun almanakkoja, joissa usein on muutakin tietoa. Sellainen on esi\xc2\xadmerkiksi Brownin vuodesta 1877 l\xc3\xa4htien vuosittain julkaisema almanakka, jonka ala\xc2\xadotsikkona 1900-luvun alussa oli "Harbour and Dock Guide and Advertiser and Daily Tide Tables"._NEWLINE_Yhdysvaltojen ja Ison-Britannian julkaisena Air Almanac sis\xc3\xa4lt\xc3\xa4\xc3\xa4 taulukot t\xc3\xa4hti\xc2\xadtaivaan koordinaateista 10 minuutin v\xc3\xa4lein ja on tarkoitettu lento\xc2\xadsuunnistukseen. Sokkia-yhti\xc3\xb6n vuotuinen Celestial Observation Handbook and Ephemeris taulukoi Auringon ja yhdeks\xc3\xa4n t\xc3\xa4hden p\xc3\xa4ivitt\xc3\xa4iset t\xc3\xa4hti\xc2\xadtieteelliset koordinaatit kaari\xc2\xadsekunnin kymmenes\xc2\xadosan tarkkuudella. Se julkaistiin viimeksi vuodelle 2008._NEWLINE_Nyky\xc3\xa4\xc3\xa4n merenkulun almanakaa vastaavat tiedot on julkaistu my\xc3\xb6s Internetiss\xc3\xa4 muun muassa US Naval Observatoryn sivustolla.'